Ponti Anak Remaja

Ponti Anak Remaja ialah sebuah siri mini yang berdasarkan daripada telefilem dengan judul sama arahan Nizam Zakaria yang disiarkan di Astro Ria dari 25 Oktober hingga 16 November 2010. Dibintangi oleh Liyana Jasmay dalam peranan utama sebagai Siti Nur Ponti.

Sinopsis
Ponti Anak Remaja mengisahkan tentang kehidupan Ponti, seorang pontianak yang berubah menjadi manusia yang terpaksa berdepan dengan onak dan kehidupan yang sangat mencabar sebagai pelajar kolej di Kuala Lumpur. Untuk dilihat sebagai manusia yang normal, Ponti akan meniru semua tingkahlaku dan perbuatan orang lain.

Ponti juga berwatakan ceria dan mesra dengan kawan-kawannya. Dalam masa yang sama, Ponti sangat sayang pada Hazuan, kekasih yang pernah cuba menyelamatkan nyawanya satu ketika dahulu tetapi kini dia terpaksa berdepan dengan Sofea, bekas kekasih Hazuan yang berdendam dengannya.

Ponti terpaksa berdepan dengan Kamal, kekasih lamanya yang dikenalinya semasa dia masih seorang pontianak. Kamal bertekad mahu memenangi hati Ponti kembali dan mahu Ponti mengingati kembali hubungan yang pernah mereka jalinkan suatu ketika dahulu.

Pelakon
 Liyana Jasmay sebagai Siti Nur Ponti
 Tam Suhaimi sebagai Amir
 Finie Don sebagai Sofia
 Nazim Othman sebagai Hazwan
 Azlee Khairi sebagai Kamal
 Hairul Azreen sebagai Farid

Penerbitan
Ponti Anak Remaja diterbitkan oleh The Media Hustler, diarahkan oleh Nizam Zakaria dan Ghaz Abu Bakar menggalas tugas sebagai penerbit. Penggambaran dijalankan di Institut Penyelidikan Perhutanan Malaysia (FRIM) dan selebihnya di Kuala Lumpur. Melihat kepada jalan cerita serta watak-watak di dalam Ponti Anak Remaja, ramai yang berpendapat karya ini diinspirasikan dari filem Amerika Twilight lakonan Kristen Stewart.

Nizam yang turut menulis skrip bagi telefilem dan siri ini berkata, ia hanya kebetulan kerana mengisahkan pontianak yang boleh disimpulkan sebagai kisah hantu yang universal.

— Nizam berkata demikian semasa sidang akhbar Ponti Anak Remaja di Restoran Aliyaa Island, Damansara, Petaling Jaya, Selangor.

Nizam berkata beliau melakukan kajian ke atas remaja melalui laman sosial Twitter mengenai apa yang mereka mahukan dan disalurkan ke dalam karyanya. Pihak penerbitan mengindahkan lagi sinematografi dengan menggunakan teknik pembetulan warna yang menjadikan drama ini seakan filem, ditambah pula dengan penggunaan imej janaan komputer (CGI) untuk memberikan kesan yang lebih meyakinkan.

Rujukan

Pautan luar

Rancangan Astro Ria
Drama Melayu
Drama arahan Nizam Zakaria